Žitňanská, Lucia, ministerka spravodlivosti SR (2010-10-19):
Ďakujem pekne za slovo, pán predseda. Vážené dámy, vážení páni, na rokovanie Národnej rady vláda predkladá návrh zákona, ktorým sa mení a dopĺňa zákon č. 385/2000 Z. z. o sudcoch a prísediacich a ďalšie zákony. Konkrétne zákon o súdoch, o Justičnej akadémii a zákon o konaní pred Ústavným súdom. Je všeobecne známym faktom, že súčasná situácia v justícii, nízka úroveň vymožiteľnosti práva, ako aj spôsob a metódy riadenia správy súdov vytvorili na Slovensku atmosféru všeobecnej nedôvery voči súdom, sudcom a právnemu štátu vôbec. A práve na obnovenie dôvery voči súdom a sudcom je zameraná táto novela sudcovským zákonov, ktorú predkladám. Novela sudcovských zákonov znamená doteraz asi najväčšie otvorenie justície verejnej kontrole na Slovensku, znamená významný krok v boji proti vnútornej korupcii na súdoch, posilňuje nezávislosť sudcov pri rozhodovaní a oslabuje vplyv výkonnej moci. Jej predloženie na rokovanie Národnej rady je pokračovaním mojej dlhodobej snahy dať ľuďom dôveru, veriť v to, že túto situáciu, ktorá dnes panuje, je možné zlepšiť a je možné zvýšiť dôveru ľudí v justíciu. Dôvera je veľmi všeobecné slovo, možno všeobecný pojem, ale je to zároveň kľúčový pojem, pretože dôvera je základom vzťahu občana a súdov, ale nie je to len abstrakcia, pretože je to o tom, aby ľudia, ktorí vstupujú do súdnej siene, mali naozaj pocit, že sudcovi môžu s dôverou zveriť svoj súdny spor, že nebudú do súdnej siene vstupovať s tým, že si kladú otázku, či môžu sudcovi vôbec veriť, či bude naozaj nestranný, a či bude naozaj vychádzať len zo zákona. A táto dôvera ľudí v nestranného sudcu, keď vstupujú do súdnej miestnosti, je absolútnou nevyhnutnosťou a je to nevyhnutné kvôli tomu, aby náš súdny systém vôbec mohol fungovať. Naše riešenia sú otvorenie justície verejnej kontrole. Je to kľúčové a prvé východisko preto, aby sme mohli pre ľudí tento pocit dôvery zabezpečiť. Otvorenie justície verejnej kontrole a posilnenie nezávislosti sudcov pri rozhodovaní. V tomto smere predložená novela prináša množstvo návrhov a množstvo zmien, z ktorých vymenujem tie najpodstatnejšie. Súčasťou balíka navrhovaných opatrení je toľko spomínané a toľko očakávané zverejňovanie súdnych rozhodnutí na internete, ale aj verejné výberové konania na miesta sudcov, na miesta predsedov súdov, ale aj verejné justičné skúšky. Navrhujeme tiež zúžiť priestor a možnosti vnútornej korupcie v súdnictve prostredníctvom novej úpravy vzťahu medzi predsedami súdov a sudcami, aby nemohli priamo alebo nepriamo ovplyvňovať rozhodovanie sudcov, sporov, aby nemali nástroje, ktorými tak môžu urobiť, preto navrhujeme napr. zrušenie odmien pre sudcov, ktoré rozdeľujú predsedovia súdov. Ďalej navrhujeme stanoviť kritériá pre transparentné prerozdeľovanie financií na súdy, odstránenie výhod pre justičných čakateľov pri obsadzovaní pozícií sudcov, prísnejší aj trestnoprávny postih pri účelových zmenách rozvrhu práce, ak nie je dodržované náhodné prideľovanie súdnych prípadov, preto predsedov grémií a kolégií, to znamená odborných orgánov, ktoré pôsobia na súde, by nemal vyberať predseda súdu, ale mali by si ho voliť sudcovia sami. Robíme opatrenia proti šikanóznemu presúvaniu sudcov z agendy do agendy. Zavádzame tiež povinnosť uchádzačov, ktorí sa uchádzajú o miesta sudcov v otvorených výberových konaniach, aby predkladali zoznam blízkych osôb z rezortu. Upravuje sa nanovo zloženie výberovej komisie na miesta sudcov aj predsedov súdov. Dočasne pozastaviť výkon funkcie sudcu už nebude môcť minister, ale bude o tom rozhodovať disciplinárny senát. Ja verím tomu, že návrh, ktorý predkladám, odstraňuje nedostatky v systéme, prináša zmeny, ktoré aj vďaka otvoreniu justície, aj vďaka otvoreniu doteraz veľmi ukrytých procesov, ktoré sa dejú na súdoch, ale aj vďaka tomu, že sa odkryjú aj všetky rozhodnutia súdov, vytvorí priestor pre profesionalitu a pre nestranné rozhodovanie súdov. Otvorenosť justície, obmedzenie svojvôle ministra a predsedov súdov, spretŕhanie nitiek, ktoré umožňujú nežiaduci vplyv na rozhodovanie sudcov, to sú nástroje, ktorými chceme dosiahnuť cieľ. A tým cieľom je naozaj zvýšenie pocitu dôveryhodnosti súdov a sudcov u ľudí, aby naozaj ľudia mohli vstupovať do pojednávacej miestnosti na súde s dobrým pocitom, že ich spor bude nestranne rozhodnutý. Som presvedčená, že na to, aby tento cieľ sa stal skutočnosťou, musíme urobiť množstvo drobných, ale veľmi konzekventných krokov tak, aby v systéme platili jasné pravidlá, aby v systéme nikto nemohol zneužívať moc. S týmto cieľom predkladám novelu zákona o súdoch a sudcoch a uchádzam sa o podporu pre tento návrh zákona. Ďakujem pekne.